
Žiniasklaidos priemonių naudojimo raštingumo lygio nustatymo tyrimo paslaugų pirkimo sąlygų 1 priedas


ŽINIASKLAIDOS PRIEMONIŲ NAUDOJIMO RAŠTINGUMO LYGIO NUSTATYMO TYRIMO TECHNINĖ SPECIFIKACIJA

1. ĮVADINĖ INFORMACIJA

1.1. Lietuvos Respublikos kultūros ministerija (toliau – Užsakovas), atsižvelgdama į Kultūros ministerijos 2025–2027 m. strateginio veiklos plano pažangos priemonę 08-001-04-01-10 „Įgyvendinti visuomenės informavimo politikos strategines kryptis, visuomenės kritinio mąstymo, medijų ir informacinio raštingumo ugdymo iniciatyvas“ bei rezultatą E-08-001-04-01-06 „Visuomenės informavimo priemonių naudojimo raštingumo lygis“, vykdo mažos vertės pirkimo procedūrą – skelbiamą apklausą CVP IS priemonėmis, kuriuo ketina įsigyti žiniasklaidos priemonių naudojimo raštingumo lygio nustatymo tyrimo paslaugas (toliau – pirkimas).

2. PIRKIMO OBJEKTAS, TIKSLAI, UŽDAVINIAI IR LAUKIAMI REZULTATAI

2.1. Pirkimo objektas – reprezentatyvus žiniasklaidos priemonių naudojimo raštingumo lygio nustatymo tyrimas (toliau – Tyrimas). Atliekant Tyrimą privaloma vadovautis 2016 m. Kultūros ministerijos užsakymu atlikta „Žiniasklaidos priemonių naudojimo raštingumo lygio nustatymo tyrimo metodika“ (toliau – Metodika) ir joje apibrėžtais metodinių tyrimo imties konstravimo, techninio atlikimo, rodiklių skaičiavimo ir kitais reikalavimais, taip pat vertinant ir analizuojant duomenis turi būti atsižvelgiama į Kultūros ministerijos užsakymu 2017 m. atlikto tyrimo „Žiniasklaidos priemonių naudojimo raštingumo lygio nustatymo tyrimas“ ataskaitą (toliau – 2017 m. tyrimo ataskaita) ir 2021 m. atlikto tyrimo „Žiniasklaidos priemonių naudojimo raštingumo lygio nustatymo tyrimas“ ataskaitą (toliau – 2021 m. tyrimo ataskaita).
2.2. Tyrimo tikslai:
2.2.1. nustatyti ir įvertinti gyventojų gebėjimą naudotis žiniasklaidos priemonėmis ir palyginti su 2017 m. ir 2021 m. tyrimų ataskaitų rezultatais;
2.2.2. nustatyti ir įvertinti gyventojų gebėjimą kritiškai vertinti žiniasklaidos priemonėse pateiktą informaciją, palyginti juos su 2017 m. ir 2021 m. tyrimų ataskaitų rezultatais;
2.2.3. nustatyti ir įvertinti, kokius komunikacinius gebėjimus turi gyventojai, ir palyginti su 2017 m. ir 2021 m. tyrimų ataskaitų rezultatais;
2.2.4. ištirti, kaip gyventojai vertina lietuviškose žiniasklaidos priemonėse pateikiamą informaciją ir pačias žiniasklaidos priemones, ir palyginti su 2017 m. ir 2021 m. tyrimų ataskaitų rezultatais.
2.3. Tyrimo uždaviniai:
2.3.1. atlikti respondentų apklausą: ne mažiau kaip 50 proc. respondentų apklausti tiesioginio interviu būdu, likusius respondentus – internetinės apklausos ar apklausos telefonu būdu pagal Metodikoje apibrėžtus metodinius tyrimo imties konstravimo, techninio atlikimo, rodiklių skaičiavimo ir reikalavimus pateiktą klausimyną;
2.3.2. remiantis apklausos rezultatais atlikti analizę ir vertinimą bei Tyrimo metu gautus rezultatus palyginti su 2017 m. ir 2021 m. tyrimų ataskaitų rezultatais;
2.3.3. atsižvelgiant į Tyrimo metu gautus rezultatus, pateikti ir pagrįsti vertinimo kriterijų reikšmes, nustatyti vertinimo kriterijų sąsajas tarpusavyje bei sąsajas su demografiniais rodikliais, pateikti šių rodiklių reikšmių prognozes iki 2030 m. (2027 m. ir 2030 m.);
2.3.4. pateikti išvadas ir rekomendacijas, atsižvelgiant į gautus Tyrimo rezultatus bei atliktą palyginamąją analizę su 2017 m. ir 2021 m. tyrimų ataskaitų rezultatais;
2.3.5. atsižvelgiant į tyrimo rezultatus, pateikti glaustą apibendrinimą apie situaciją medijų ir informacinio raštingumo srityje Lietuvoje, įvertinant ją platesniame tarptautiniame (ypač ES) kontekste;
2.3.6. jei tyrimo rengimo, vykdymo ar rezultatų apdorojimo metu buvo naudotos dirbtinio intelekto (toliau – DI) priemonės, paslaugų teikėjas privalo tai aiškiai deklaruoti, nurodydamas:
2.3.6.1. kuriose tyrimo dalyse naudotas DI (pvz., atvirų atsakymų analizė, tekstų redagavimas ir kt.);
2.3.6.2. kokie DI įrankiai buvo panaudoti;
2.3.6.3. kaip užtikrintas rezultatų patikimumas ir žmogaus patikra.
Paslaugų teikėjas prisiima atsakomybę už tyrimo rezultatus ir visą galutinai pateiktą turinį.
2.3.7. Remdamasis tyrimo vykdymo patirtimi, paslaugų teikėjas privalo pateikti siūlymus dėl galimų Tyrimo metodikos tobulinimo aspektų. Turi būti įvardyta, kurios Metodikos dalys kelia praktinių sunkumų, yra pasenusios ar nebeatitinka dabartinės informacinės aplinkos, praktinių tyrimo apsektų. Paslaugų teikėjas gali siūlyti papildomus indikatorius ar metodinius patobulinimus ateities tyrimams.
2.3.8. Pristatant atliktą Tyrimą, turi būti aiškiai atskleisti žiniasklaidos priemonių naudojimo raštingumo kaita visais trimis laikotarpiais (2017 m., 2021 m. ir 2025 m.), išskiriant ryškėjančias tendencijas, esminius pokyčius ir pateikiant pagrįstas prognozes dėl šių rodiklių dinamikos ateityje.
2.4. Laukiami rezultatai:
2.4.1. pateikta statistinių duomenų skaitmeninė byla, kurios duomenis būtų galima eksportuoti į Microsoft Office programinės įrangos paketą;
2.4.2. atsižvelgiant į gautus rezultatus, pateiktos ir pagrįstos vertinimo kriterijų reikšmės, nustatytos vertinimo kriterijų sąsajos tarpusavyje bei sąsajos su demografiniais rodikliais, pagal galimybes nustatytos jų tarpinės ir galutinės reikšmės iki 2030 m. (2027 m. ir 2030 m.);
2.4.3. parengta galutinė Tyrimo ataskaita, kurioje struktūrizuotai išdėstoma Tyrimo eiga, atlikto Tyrimo išvados ir Tyrimo metu gauti apibendrinti respondentų atsakymai į klausimus. Tyrimo ataskaita struktūros, dėstymo, atvaizdavimo (įskaitant lentelių, grafikų ir kt.) pobūdžiu turi būti panaši į 2017 m. ir 2021 m. tyrimų ataskaitų bei turi būti profesionaliai suredaguota, užtikrinant kalbos taisyklingumą, stiliaus aiškumą ir tinkamumą viešam pristatymui;
2.4.4. surengtas Tyrimo pristatymas;
2.4.5. parengta Tyrimo ataskaitos santrauka anglų kalba.

3. PASLAUGŲ TEIKIMO TVARKA IR TERMINAI

3.1. Per 5 darbo dienas nuo paslaugų viešojo pirkimo sutarties (toliau – pirkimo sutartis) įsigaliojimo dienos Užsakovas organizuoja įvadinį susitikimą su paslaugų teikėjo atstovais, kurio metu aptariamas Tyrimo rengimo ir organizavimo planas bei Tyrimo veiklų tvarkaraštis.
3.2. Ne vėliau kaip per 2 mėnesius nuo pirkimo sutarties įsigaliojimo dienos paslaugų teikėjas pateikia Užsakovui derinimui tarpinę Tyrimo ataskaitą, kurioje, be kita ko, turi atsispindėti respondentų apklausos duomenys. Laikoma, kad tarpinė Tyrimo ataskaita yra suderinta, kai Užsakovas raštu pirkimo sutartyje nurodytu elektroninio pašto adresu patvirtina šio dokumento tinkamumą.
3.3. Atsisakydamas patvirtinti tarpinę Tyrimo ataskaitą, Užsakovas ne vėliau kaip per 5 darbo dienas nuo jos gavimo dienos turi pateikti paslaugų teikėjui raštiškas pastabas pirkimo sutartyje nurodytu elektroninio pašto adresu, prašydamas paslaugų teikėjo pataisyti ir (ar) papildyti nurodytą dokumentą. Paslaugų teikėjas, gavęs Užsakovo pastabas, privalo per Užsakovo nustatytą terminą (kuris negali būti ilgesnis kaip 5 darbo dienos nuo raštiškų pastabų išsiuntimo dienos) pataisyti ir (ar) papildyti nurodytą dokumentą ir jį dar kartą pateikti Užsakovui pirkimo sutartyje nurodytu elektroninio pašto adresu.
3.4. Ne vėliau kaip per 3 mėnesius nuo pirkimo sutarties pasirašymo dienos paslaugų teikėjas pateikia Užsakovui galutinės Tyrimo ataskaitos projektą pirkimo sutartyje nurodytu elektroninio pašto adresu.
3.5. Ne vėliau kaip per 5 darbo dienas nuo galutinės Tyrimo ataskaitos projekto gavimo dienos Užsakovas raštu pirkimo sutartyje nurodytu elektroninio pašto adresu pritaria galutinei Tyrimo ataskaitai arba atsisakydamas priimti galutinę Tyrimo ataskaitą, turi pateikti paslaugų teikėjui raštiškas pastabas pirkimo sutartyje nurodytu elektroninio pašto adresu, prašydamas paslaugų teikėjo pataisyti ir (ar) papildyti nurodytą dokumentą. Paslaugų teikėjas, gavęs Užsakovo pastabas, privalo per Užsakovo nustatytą terminą (kuris negali būti ilgesnis kaip 5 darbo dienos nuo raštiškų pastabų išsiuntimo dienos) pataisyti ir (ar) papildyti nurodytą dokumentą ir jį dar kartą pateikti Užsakovui.
3.6. Tarpinė ir galutinė Tyrimo ataskaitos turi būti pateikiamos MS Word formatu (elektroninė versija).
3.7. Ne vėliau kaip per 5 darbo dienas po galutinės Tyrimo ataskaitos patvirtinimo paslaugų teikėjas surengia Tyrimo pristatymą. Užsakovui pageidaujant, pristatymas gali būti vykdomas nuotoliniu būdu, pasitelkiant elektronines ryšio priemones.
3.8. Užsakovas priima tinkamai suteiktas paslaugas ne vėliau kaip per 5 darbo dienas nuo Tyrimo pristatymo Kultūros ministerijoje ar elektroninėmis ryšio priemonėmis dienos, pasirašydamas paslaugų perdavimo-priėmimo aktą.
3.9. Visos paslaugos turi būti suteiktos ir paslaugų perdavimo-priėmimo aktas turi būti pasirašytas ne vėliau kaip per 4 mėnesius nuo pirkimo sutarties įsigaliojimo dienos. Paslaugų teikimo terminas, esant nenumatytoms objektyvioms aplinkybėms (esant apribojimams dėl duomenų gavimo ar pan.) arba Užsakovui pakartotinai pateikus paslaugų teikėjui raštiškas pastabas dėl galutinės Tyrimo ataskaitos projekto, kaip numatyta 3.5 papunktyje, gali būti pratęstas vieną kartą ne ilgiau kaip 10 darbo dienų.

